Atacantul Erling Haaland (Manchester City) a părăsit şchiopătând terenul la antrenamentul de marţi al echipei de fotbal a Norvegiei pentru meciurile amicale din această lună, transmite DPA, potrivit Agerpres.
Atacantul lui City a fost filmat în timp ce părăsea terenul de joc, probabil după o contuzie, şi se ţinea de picior, cu doar 12 zile înainte de meciul important cu Arsenal de pe Etihad Stadium în Premier League (31 martie).
Norvegia urmează să joace vineri cu Cehia şi săptămâna viitoare cu Slovacia, viitoarea adversară a României la EURO 2024.
Deşi nu mai este la nivelul din sezonul trecut, Haaland a marcat 18 goluri în această stagiune de Premier League, fiind golgheterul la zi, cu un avans de două goluri faţă de englezul Ollie Watkins (Aston Villa).